
U naš džemat dolaze dva čovjeka koji ne govore a zajedno klanjaju sve namaze. Jedan od njih traži pomirenje, a drugi to neće. Da li je ispravan ***[namaz](https://pitajucene.com/search/Namaz/questions/ "Pretraži pitanja o namazu")*** čovjeka koji neće da se pomiri?


* 
* 
* 
* 
* 
* 
* 

 
Da li je ispravan namaz čovjeka koji neće da se pomiri?

Zabranjeno je da muslimani ne govore jedan s drugim. Ebu Hurejre, radijallahu anhu, prenosi da je Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Nije dopušteno izbjegavanje i napuštanje više od tri dana. Onaj ko napusti brata muslimana više od tri dana i umre, ući će u Vatru.”* (Ebu Davud i Ahmed, s lancem prenosilaca koji ispunjava kriterije koje su postavili Buharija i Muslim. Vidjeti: *Irvaul-galil*, 7/94.) U drugom hadisu stoji: *“Ko napusti svog brata godinu dana, kao da je prolio njegovu krv.”* (Buharija, u zbirci *El-Edebul-mufred*, 404, Ahmed, 4/220, i Askeri, u djelu *Tashifatul-muhaddisin*, 1/528, sa ispravnim lancem prenosilaca, tvrde Hakim, Zehebi, i hafiz Iraki u opaskama na djelo *El-Ihja*, 2/280. Vidjeti: *Es-Silsiletus-sahiha*, 2/599/928.)


Abdullah b. Mes’ud govorio je: “Ako se dva muslimana budu međusobno izbjegavala, jedan od njih izašao je iz islama, i da bi se vratio, mora se pomiriti sa svojim bratom.” (Taberani, u djelu *El-Kebir*, 9/183/8904, s dobrim lancem prenosilaca, tvrdi imam Munziri, u djelu *Et-Tergib*, 3/282. Imam Hejsemi tvrdi da su prenosioci ovog predanja pouzdani. Vidjeti: *Medžmeuz-zevaid*, 8/67.)


Postoji više od dvadeset hadisa koji zabranjuju izbjegavanje muslimana. Na osnovu toga, možemo odgovorno kazati da je neprihvatanje ruke pomirenja veliki grijeh. Ipak, nepomirenje ne utječe na ispravnost namaza, a Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


